Diari Oficial de la Generalitat Valenciana


Sumari del DOGV 7920, del 18-11-2016 (2016/9164)

Resolució de 9 de novembre de 2016, del director de l'Institut Cartogràfic Valencià, per la qual s'aproven les bases del concurs d'idees per a renovar la imatge corporativa de l'Institut Cartogràfic Valencià.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7920

Data del DOGV
:   18-11-2016

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2016/9164


Data del document
:   09-11-2016

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * Institut Cartogràfic Valencià
    * licitació

Resolució de 9 de novembre de 2016, del director de l'Institut Cartogràfic Valencià, per la qual s'aproven les bases del concurs d'idees per a renovar la imatge corporativa de l'Institut Cartogràfic Valencià. [2016/9164]  
Vist que la Resolució del director de l'Institut Cartogràfic Valencià, de data 21 de setembre de 2016, va iniciar el procediment de contractació per a renovar la imatge corporativa de l'Institut Cartogràfic Valencià, mitjançant el disseny d'una marca i l'elaboració d'un manual d'identitat corporativa.  
L'Institut Cartogràfic Valencià va ser creat per la Llei 9/1997, de 30 de desembre, com un organisme autònom amb la finalitat d'elaborar i mantindre actualitzada la cartografia necessària per a la satisfactòria aplicació de les polítiques públiques amb projecció territorial del Govern de la Generalitat, coordinar les necessitats cartogràfiques de les diferents administracions valencianes i difondre el coneixement del territori de València a través de la cartografia pròpia entre la nostra ciutadania.  
L'objectiu és desenvolupar un sistema nacional d'informació geogràfica, i més específicament cartogràfic, topogràfic i geodèsic, a través del qual, tal com expressa l'exposició de motius d'aquesta llei, la Generalitat puga establir una política de dades territorials que fixe prioritats, estàndards i calendaris, que sistematitze la informació necessària per a cada funció i organisme, i que l'emmagatzeme, l'actualitze i distribuïsca.  
Així doncs, l'any vinent farà vint anys de la creació de l'Institut Cartogràfic Valencià. Des del moment de la seua creació les ciències geogràfiques han experimentat molts canvis com a conseqüència del desenvolupament tecnològic d'aquest àmbit. Així mateix, en matèria d'informació geogràfica ha sigut aprovada normativa europea (Directiva Inspire) i el seu desenvolupament en l'àmbit jurídic estatal (Llei 14/2010, de 5 de juliol), la qual cal incorporar i adaptar a l'ordenament jurídic valencià. Així mateix, aquesta renovació d'imatge és necessària perquè des de la creació d'aquest organisme, l'òrgan competent en matèria d'imatge institucional de la Generalitat ha dictat recomanacions, a les quals el logotip actual de l'Institut no s'adapta.  
Aquestes circumstàncies justifiquen la necessitat d'iniciar un procés de renovació de l'Institut Cartogràfic Valencià, que inclou també l'actualització de la seua imatge corporativa.  
Resultant que el procediment adequat a aquests efectes és la convocatòria d'un concurs d'idees, de caràcter obert i públic, entre empreses especialitzades en disseny gràfic i publicitat, regit pel Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic (TRLCSP), que permeta la selecció de la imatge corporativa que represente a l'Institut Cartogràfic Valencià i li done visibilitat. El concurs es regeix por l'establit en les bases que ara s'aproven, que es consideren plecs, i per allò no previst en elles serà d'aplicació el TRLCSP i la normativa reguladora del procediment administratiu comú.  
  
Vist que les bases del concurs d'idees han sigut informades per l'Advocacia de la Generalitat, amb data 14 d'octubre de 2016.  
Vist que la tramitació d'aquest expedient, atès que la resolució del concurs s'ha planificat per a l'exercici 2017, serà anticipada, d'acord amb l'article 41 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i de l'article 110.2 del TRLCSP, per la qual cosa la resolució del procediment de contractació queda condicionada a la clàusula suspensiva d'existència efectiva de crèdit adequat i suficient en el pressupost de l'Institut Cartogràfic Valencià de l'exercici 2017.  
Per això, de conformitat amb allò que estableix el TRLCSP, i en virtut de les facultats que em confereix la Llei 9/1997, de 9 de desembre, de creació de l'Institut Cartogràfic Valencià i els articles 9.1 i) i f) del Decret 186/2000, de 22 de desembre, del Govern Valencià, pel qual s'aprova el Reglament Orgànic i Funcional de l'Institut Cartogràfic Valencià, resolc:  
  
Primer  
Aprovar l'expedient de contractació, el contingut del qual és el determinat en el fonament de dret tercer d'aquesta resolució.  
  
Segon  
Aprovar les bases que regeixen aquest concurs, incloses com annexe 1 d'aquesta resolució (art. 115 del TRLCSP).  
  
Tercer  
Disposar l'apertura del procediment d'adjudicació (art. 110 del TRLCSP), que serà de tramitació anticipada, mitjançant la publicació de les bases del concurs en el Diari Oficial de la Generalitat Valenciana i en el perfil del contractant de la Generalitat (http://www.contratacion.gva.es).  
  
Quart  
Aprovar la despesa d'aquest contracte (art. 110 del TRLCSP), en la quantia expressada en el fonament de dret tercer, apartat 5), d'aquesta resolució, que queda condicionada a l'existència de crèdit adequat i suficient en el pressupost de l'Institut Cartogràfic Valencià, de l'exercici 2017.  
  
València, 9 de novembre de 2016.- El director de l'ICV: Xavier Navarro i Garcia.  
  
  
ANNEX 1  
Bases que han de regir el concurs d'idees, amb intervenció de jurat, per al desenvolupament de la imatge corporativa de l'Institut Cartogràfic Valencià  
  
Índex:  
1. Objecte  
2. Briefing  
3. Naturalesa jurídica  
4. Procediment de selecció  
5. Participants  
6. Requisits de les propostes  
7. Premi i pagament  
8. Jurat  
9. Presentació de propostes  
10. Procediment  
11. Criteris de valoració de les propostes presentades  
12. Calendari  
13. Drets de propietat intel·lectual i confidencialitat  
14. Acceptació de les bases  
15. Obligacions  
16. Despeses de publicitat de la convocatòria del concurs d'idees  
17. Formalització del contracte  
  
Bases del concurs:  
  
1. Objecte  
És objecte del present concurs propiciar la concurrència d'idees amb la finalitat de renovar la imatge corporativa de l'Institut Cartogràfic Valencià, mitjançant el disseny d'una marca i l'elaboració d'un manual d'identitat corporativa.  
  
2. Briefing  
L'Institut Cartogràfic Valencià va ser creat per la Llei 9/1997, de 30 de desembre, com un organisme autònom amb la finalitat d'elaborar i mantindre actualitzada la cartografia necessària per a la satisfactòria aplicació de les polítiques públiques amb projecció territorial del Govern de la Generalitat, coordinar les necessitats cartogràfiques de les diferents administracions valencianes i difondre el coneixement del territori de València a través de la cartografia pròpia entre la nostra ciutadania.  
L'objectiu és crear i desenvolupar un sistema d'informació geogràfica, i més específicament cartogràfic, topogràfic i geodèsic, a través del qual, tal com expressa l'exposició de motius d'aquesta llei, «la Generalitat puga establir una política de dades territorials que fixe prioritats, estàndards i calendaris, que sistematitze la informació necessària per a cada funció i organisme, i que l'emmagatzeme, l'actualitze i distribuïsca».  
  
3. Naturalesa jurídica  
El concurs es regirà per l'establit en aquestes bases, i per al no previst en elles serà d'aplicació el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic (LCSP) i la normativa reguladora del procediment administratiu comú.  
  
4. Procediment de selecció  
1. S'estableix un procediment obert de participació, i una forma de selecció mitjançant concurs amb intervenció de jurat, en aplicació dels articles 184 i següents del Real Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic (LCSP).  
2. El guanyador del concurs d'idees haurà de presentar el Manual d'Identitat Corporativa de l'Institut Cartogràfic Valencià, en el termini establit en la base 12, sota les instruccions i col·laboració del responsable del contracte que l'Institut Cartogràfic Valencià designe.  
  
5. Participants  
Podrà participar-hi qualsevol persona física o jurídica, l'activitat principal dels quals siga la creació i el disseny gràfic i/o la publicitat, que acrediten capacitat d'obrar, no estiguen incursos en prohibició per a contractar i acrediten estar al corrent del compliment de les obligacions tributàries i amb la Seguretat Social imposades per les disposicions vigents. Aquests requisits es faran constar en la declaració responsable, el model de la qual consta en l'annex 1 d'aquestes bases, i hauran d'acreditar-se documentalment pel participant a favor del qual recaiga la proposta d'adjudicació, amb anterioritat a la resolució del procediment, segons el que estableix la base 10.6 d'aquestes bases.  
L'acreditació que l'activitat principal és la creació i el disseny gràfic i/o la publicitat, es farà mitjançant el lliurament de documentació fiscal o mercantil que així ho demostre, com ara, alta de l'impost d'activitats econòmiques, aportació dels estatuts socials i similar.  
Els qui firmen proposicions en nom d'un altre, presentaran poder validat a aquest efecte per l'Advocacia de la Generalitat. Si l'empresa fóra persona jurídica el poder haurà de figurar inscrit en el Registre Mercantil, llevat que es tracte de poder per a acte concret, i en aquest cas no serà necessària la inscripció en l'esmentat Registre, d'acord amb l'article 94.5 in fine del Registre Mercantil.  
  
6. Requisits de les propostes  
1. El disseny de la marca haurà d'ajustar-se a aquests requisits:  
a) Adaptar-se a la normativa per a «marques de nova creació», del Manual d'identitat corporativa de la Generalitat (pàg. 32 i següents), publicat en la següent adreça:   
http://www.presidencia.gva.es/va/manuales-corporativos.  
b) Representar la imatge corporativa de l'Institut Cartogràfic Valencià.  
c) Ser versàtils, amb capacitat per a utilitzar-se en tots els suports en què haja d'identificar-se a l'organisme, d'acord amb l'apartat següent d'aquesta base.  
2. Els suports en què ha d'identificar-se a l'organisme són, entre d'altres:  
a) Senyalització exterior, com ara: mollons i/o ressenyes de mollons, plaques de vèrtex i/o ressenyes de vèrtex, ressenyes d'estacions de GPS.  
b) Senyalització per a l'interior de la seu de l'Institut Cartogràfic Valencià: portes de despatx, accessos a la seu de l'Institut, identificació de ponents en actes, cartelleria de capçalera per a actes públics amb logotips en solitari i en altres marques.  
c) Papereria i impresos: cartes, sobres, targetes de visita, saluda, oficis, notificacions, actes, certificats, segells de goma, impresos, portades de fax, correus electrònics, bosses, carpetes, diplomes, franqueig.  
d) Publicacions: sèries cartogràfiques, llibres, tríptics o díptics d'un esdeveniment, fullets.  
e) Web: capçalera, colors de fons, visor.  
f) Plaques commemoratives i medalles.  
g) Jupetins i roba necessària per a identificació i protecció en tasques de camp.  
3. El disseny haurà de ser original i inèdit i garantir l'absolut respecte als drets de propietat intel·lectual o industrial de tercers.  
4. El disseny proposat haurà de tindre dues versions: una a color i una versió cromàtica sota la gamma de negres, grisos i blancs.  
5. Els dissenys hauran de lliurar-se en format digital (pdf) i en format imprès, en suport rígid amb fons blanc, mesura DIN A4, a color i hauran de contindre els següents punts:  
- Logotip: definició i comportament.  
- Aplicacions: dissenys de tres aplicacions de les descrites en l'apartat segon d'aquesta base, les quals seran les següents:  
- El disseny d'un portada per a un mapa d'una de les nostres sèries cartogràfiques.  
- El disseny de la senyalització d'entrada a la seu de l'Institut.  
- El disseny d'un jupetí per a identificació i protecció en tasques de camp.  
6. El manual d'identitat corporativa, que el guanyador del concurs ha de presentar, ha d'ajustar-se a les normes establides per la Conselleria de la Presidència en els manuals corporatius publicats en   
http://www.presidencia.gva.es/va/manuales-corporativos.   
Aquest Manual haurà de presentar-se imprés i en format digital i contindre:  
- El logotip i les aplicacions en vectorial (Adobe Illustrator).  
- Logotip, isotip  
- Comportaments (negatiu, monocrom, sobre imatge, etc.)  
- Construcció i mesures de seguretat  
- Colors corporatius (impressió, web)  
- Tipografies corporatives  
- Les aplicacions relacionades en l'apartat segon d'aquesta base.  
  
7. Premi i pagament  
1. S'estableix un premi únic per al concursant que haja lliurat el disseny de marca seleccionat que ascendeix a 6.000 euros, quantitat que estarà subjecta a les retencions fiscals que procedisquen. En aquesta quantia està inclosa l'elaboració del Manual d'Identitat Corporativa i la contraprestació per la cessió dels drets de propietat intel·lectual, en els termes que s'estableix en la clàusula 13 d'aquestes bases.  
2. El premi es finançarà amb càrrec del capítol 6 del Pressupost de l'Institut Cartogràfic Valencià, de l'exercici 2017, per la qual cosa la resolució del procediment de contractació queda condicionada a la clàusula suspensiva d'existència efectiva de crèdit adequat i suficient, una vegada aprovat el pressupost de la Generalitat corresponent a l'exercici 2017.  
3. El guanyador del concurs queda obligat a presentar el Manual d'Identitat Corporatiu de l'Institut Cartogràfic Valencià, en el termini establit en la base 12.  
4. El pagament es realitzarà després de l'emissió de la factura corresponent i posterior conformitat atorgada per l'Institut Cartogràfic Valencià al Manual d'Identitat Corporativa. Es facturarà preferentment de forma electrònica, d'acord amb el que disposa el Decret 87/2010, del Consell, pel qual s'estableixen les condicions tècniques i normatives per a l'ús de la Plataforma de Facturació Electrònica de la Generalitat, Ge-factura (http://www.ge-factura.gva.es). La factura haurà de reunir els requisits establits en l'article 72 del RGLCAP i disposició addicional 33 del TRLCSP, segons redacció donada per la Llei 11/2013, de 26 de juliol, de mesures de suport a l'emprenedor i d'estímul del creixement i de la creació d'ocupació.  
  
8. Jurat  
1. La selecció del disseny guanyador del present concurs d'idees la realitzarà un Jurat, constituït per persones físiques, independents dels participants, de l'àmbit de l'Administració.  
2. El jurat serà nomenat i presidit per la persona titular de la direcció de l'Institut Cartogràfic Valencià, o persona que designe per a substituir-la, abans de la finalització del termini de presentació de sol·licituds.  
3. El director del Institut Cartogràfic Valencià designarà, entre el seu personal tècnic, una persona que exercirà la secretaria del jurat, i que actuarà amb veu i sense vot.  
4. El funcionament del jurat s'ajustarà a la normativa reguladora del procediment administratiu de les administracions públiques.  
5. El jurat alçarà acta de la decisió, deixant constància de totes les propostes lliurades, la proposta seleccionada pel jurat i la valoració d'aquestes; així com de les propostes no admeses amb expressió de les causes que motivaren la seua exclusió. El premi podrà ser declarat desert, motivadament, si totes les propostes lliurades se separen significativament de les indicacions donades per al disseny del logotip (base 6).  
6. La decisió del jurat serà adoptada per majoria de vots emesos i serà inapel·lable. En cas d'empat el President disposarà de vot de qualitat.  
  
9. Presentació de propostes  
1. Les persones que tinguen interès a participar en el present concurs hauran de presentar una única proposta. La presentació de més d'una proposta per alguna de les persones participants en determinarà la seua exclusió automàtica.  
2. Els treballs es lliuraran sota pseudònim, a fi de garantir l'anonimat dels concursants.  
3. Les propostes es lliuraran, dins de la data límit establida en la base 12, en un sobre tancat, assenyalant exclusivament a l'exterior:  
  
- Pseudònim  
- Província i municipi  
- Destinatari: Institut Cartogràfic València  
- Assumpte: Concurs d'idees: Imatge Corporativa de l'Institut Cartogràfic Valencià.  
4. El sobre inclourà els següents elements:  
a) Proposta de marca per a l'Institut Cartogràfic Valencià, en els termes establits en la base 6 d'aquesta convocatòria.  
b) Memòria que explique els raonaments sobre la idea que la persona participant ha volgut representar i sobre les raons per les quals es considera que el disseny és representatiu de l'Institut Cartogràfic Valencià.  
c) Sobre tancat, que s'identificarà en el seu exterior amb les següents dades: «Sobre A. Concurs d'idees imatge corporativa de l'Institut Cartogràfic Valencià. Pseudònim del concursant». Aquest sobre ha de contindre la següent documentació:  
Declaració responsable de participació en el concurs, que consta a l'annex 1.  
5. La proposta de disseny o memòria justificativa que continga algun element que faça referència a la identitat del concursant quedarà, automàticament, exclosa del concurs.  
6. Les propostes, juntament amb la documentació a la qual es refereix l'apartat anterior, haurà de lliurar-se, dins del termini que a aquest efecte s'estableix en la base 12, en el Registre General de la Conselleria d'Habitatge, Obres Públiques i Vertebració del Territori, carrer Castán Tobeñas, núm. 77, Torre 1, planta baixa, 46388, de la ciutat de València, o per qualsevol altre mitjà previst en la legislació reguladora del procediment administratiu comú.  
Quan la proposició es lliure en qualsevol altre registre administratiu admès o s'envie per correu, la persona participant haurà de justificar la data d'imposició de l'enviament en l'oficina de registre o correus i comunicar a l'òrgan de contractació la remissió de l'oferta per mitjà de correu electrònic (moya\_kmk@ahf.lk) en el mateix dia. Sense la concurrència dels dos requisits no serà admesa la proposició, si és rebuda després de la finalització del termini de presentació d'ofertes assenyalat en la base 12. Transcorreguts, no obstant això, deu dies naturals següents a la indicada data sense haver-se rebut la proposició, aquesta no serà admesa en cap cas.  
  
10. Procediment  
1. Les bases de la convocatòria es publicaran en el Diari Oficial de la Generalitat Valenciana, en la plataforma de la contractació de la Generalitat i en la pàgina web de l'Institut Cartogràfic Valencià.  
2. Finalitzat el termini per a la presentació de les sol·licituds establit en la base 12, el funcionari responsable del registre general de l'òrgan de contractació, n'expedirà certificació on es relacionen les proposicions rebudes, les presentades per correu, o si és el cas sobre l'absència de participants, que junt amb els sobres, remetrà a la secretaria del jurat.  
3. L'òrgan encarregat de la instrucció del procediment serà la Gerència de l'Institut Cartogràfic Valencià, que acordarà d'ofici totes les actuacions necessàries per a determinar, conèixer i comprovar les dades en virtut de les quals haja de dictar-se la resolució.  
4. Les comunicacions i notificacions durant el procediment seran de forma electrònica, sense perjuí del dret de les persones sol·licitants de l'elecció de la via o el canal pel qual volen comunicar-se amb l'administració. En la sol·licitud de participació la persona interessada ha d'assenyalar una adreça electrònica a l'efecte de notificacions.  
5. Correspon al Jurat la proposta del disseny guanyador del concurs d'idees. El jurat es reunirà en la data assenyalada en la base 12, a porta tancada, per a realitzar les següents actuacions, que es documentaran en la corresponent acta de la reunió, seguint l'ordre temporal en què es relacionen:  
a) L'admissió de les propostes lliurades i, si escau, els dissenys no admesos, amb expressió de les raons que hagen motivat l'exclusió. Els membres del jurat podran determinar l'exclusió de les propostes que se separen significativament de les indicacions donades per al disseny (base 6), ateses les dificultats en la valoració que aquesta circumstància suposa.  
b) La valoració dels dissenys lliurats, d'acord amb els criteris de la base 11.  
c) La identificació de les persones participants, mitjançant l'obertura del «Sobre A. Imatge corporativa de l'Institut Cartogràfic Valencià. Pseudònim del concursant».  
d) A continuació, es donarà per conclòs l'acte celebrat, del desenvolupament del qual es deixarà constància en l'acta de la reunió de la taula, que servirà de proposta raonada del guanyador del concurs d'idees.  
L'acta inclourà la relació dels participants en el concurs, per ordre de major a menor puntuació i la ponderació dels criteris indicats en la base 11, acompanyada, si és el cas, dels informes emesos. Aquesta proposta no crea cap dret mentre no es dicte la resolució d'adjudicació.  
En cas de ser declarat desert el concurs, en els termes establits en la base 8, s'haurà de motivar en l'acta.  
6. Amb caràcter previ a la resolució del procediment, l'òrgan instructor emetrà informe en què conste que, de la informació que es troba en el seu poder, es desprèn que el guanyador reuneix els requisits establerts per a participar en aquest concurs. A aquest efecte, aquest òrgan requerirà al participant a favor del qual haja recaigut la proposta d'adjudicació, l'acreditació dels requisits establits en la base 5.  
7. La resolució del concurs d'idees serà adoptada per la consellera d'Habitatge, Obres Públiques i Vertebració del Territori, Presidenta del Consell Rector de l'Institut Cartogràfic Valencià, que recaurà en la primera persona classificada que justifique degudament els requisits establits en la base 5.  
8. La resolució del concurs d'idees serà publicada en la plataforma de contractació de la Generalitat i en el portal de l'Institut Cartogràfic Valencià (http://www.icv.gva.es/ca/inicio).  
9. L'Institut Cartogràfic Valencià no assumeix cap compromís ni tindrà l'obligació d'utilitzar les propostes presentades ni la declarada guanyadora.  
  
11. Criteris de valoració de les propostes presentades  
1. La puntuació màxima a assignar a les propostes presentades serà de 70 punts.  
2. El Jurat adoptarà les seues decisions amb total independència i sobre la base dels següents criteris de valoració:  
a) Valor artístic i simbòlic de la proposta: fins a 10 punts  
b) Originalitat i creativitat del disseny: fins a 10 punts  
c) Capacitat de transmetre el significat de l'Institut Cartogràfic Valencià i de representar-ho: fins a 30 punts.  
d) Concisió, claredat i brevetat de la memòria justificativa: fins a 10 punts.  
e) Capacitat d'adaptació als suports establits en la base 6, apartat 5: fins a 10 punts.  
  
12. Calendari  
El calendari del present concurs d'idees s'ajustarà a les següents dates:  
1. Publicació del concurs en el DOGV: 18de novembre de 2016.  
1. Termini de presentació de propostes: fins al dia 20 de gener de 2017.  
2. Apertura de sobres i elevació de la proposta del jurat: 6 de febrer de 2017.  
3. Lliurament del Manual d'Identitat Corporativa: 15 de març de 2017.  
  
13. Drets de propietat intel·lectual i confidencialitat  
1. La propietat intel·lectual dels treballs serà dels seus autors.  
2. L'autor del disseny seleccionat cedirà, en exclusiva i sense limitació espacial, a l'Institut Cartogràfic Valencià els drets d'explotació de l'obra, previstos en l'article 17 del Text Refós de la Llei de Propietat Intel·lectual (TRLPI). La durada d'aquesta cessió serà la prevista en l'article 26 del TRLPI.  
D'acord amb el que es disposa en l'article 14 del TRPLI l'autor prestarà la seua autorització perquè l'Institut puga modificar, desenvolupar o adaptar aquest disseny, podent utilitzar per a açò qualsevol mitjà que considere oportú. A aquests efectes el guanyador signarà l'autorització que consta a l'annex 2 d'aquestes bases.  
3. L'Institut Cartogràfic Valencià podrà registrar el disseny seleccionat, si escau i d'acord amb la legislació vigent, adquirint els drets de propietat industrial.  
4. Les persones participants no premiades podran cedir a l'Institut Cartogràfic Valencià, de forma gratuïta, mitjançant l'autorització que consta a l'annex 3 d'aquestes bases, els drets de reproducció i comunicació pública dels dissenys presentats, perquè puguen ser mostrats en una exposició o formen part d'un catàleg o publicació.  
  
14. Acceptació i interpretació de les bases  
1. La participació en aquest concurs d'idees implica, per part dels concursants, el coneixement i acceptació de les presents bases.  
2. La interpretació de les presents bases i la resolució de quantes qüestions pogueren suscitar-se amb motiu del concurs d'idees, correspon al jurat.  
  
15. Obligacions  
a) Els participants hauran de guardar la màxima confidencialitat sobre el contingut de les propostes, que en cap cas podran ser fetes públiques, ni difoses, ni totalment ni parcialment, amb anterioritat a la publicació de la decisió definitiva del concurs. L'incompliment d'aquesta obligació en donarà lloc a l'exclusió del participant.  
b) Els autors dels treballs queden obligats a mantindre absoluta confidencialitat i reserva sobre qualsevol dada que pogueren conèixer amb ocasió del compliment del contracte, que no podrà copiar o utilitzar amb un fi diferent del que figura en aquestes bases, ni tampoc cedir a altri amb cap finalitat.  
c) Les propostes que es presenten hauran de garantir absolut respecte als drets de propietat intel·lectual o industrial de tercers. El participant serà responsable de tota reclamació relativa a la propietat intel·lectual o comercial respecte el disseny presentat i respondrà de tots els danys i perjudicis que per a l'Institut Cartogràfic Valencià puguen derivar-se de la interposició de reclamacions per tercers.  
d) El disseny seleccionat com a guanyador del concurs no podrà ser utilitzat pel seu autor o autora, ni complet ni en part, per a altres treballs o projectes posteriors.  
e) La persona guanyadora haurà de realitzar els ajusts sobre la proposta presentada que l'Institut Cartogràfic Valencià l'indique i presentar el manual d'identitat corporativa en la data establida en la base 12, sota les instruccions i col·laboració del responsable del contracte que l'Institut Cartogràfic Valencià designe.  
f) Els participants no premiats, que no autoritzen la cessió de drets a què fa referència la base 13, apartat tercer, podran recollir els seus treballs, en el termini de trenta dies comptadors des de la data de publicació dels resultats del concurs en la pàgina web. Transcorregut aquest termini, l'organisme podrà destruir-los.  
  
16. Despeses de publicitat de la convocatòria del concurs d'idees  
Totes les despeses derivades de la publicació en el Diari Oficial de la Generalitat Valenciana de la convocatòria i jurat del present concurs d'idees seran de compte de l'Administració.  
  
17. Formalització del contracte  
La adjudicació del premi comportarà la formalització d'un contracte administratiu que arreplegue les obligacions que consten en la base 13 i 15. En aquest contracte administratiu constarà com annex l'autorització de cessió dels drets d'explotació, el model de la qual consta com annex 2 d'aquestes bases.  
  
  
ANNEX 3  
  
... és propietari, per creació, de l'obra descrita i declara que està lliure de càrregues. Així mateix, cedeix a l'Institut Cartogràfic Valencià el dret d'explotació de l'obra descrita sota les següents condicions:  
Primera. L'explotació comprèn els drets de reproducció, distribució, comunicació pública i transformació de l'obra (arts. 17 a 23 Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual).   
Segona. La cessió es fa en exclusiva, sense limitació espacial, per a qualsevol país, pel període màxim de duració previst en l'article 15.2 del Reial Decret Legislatiu 1/1996.  
Tercera. La quantitat abonada en concepte de premi del concurs d'idees per al desenvolupament de la imatge corporativa de l'Institut Cartogràfic Valencià es considerarà contraprestació de la cessió dels drets d'explotació.  
Quarta. La cessió de drets que contempla el present contracte serà en exclusiva i sense limitació espacial.  
Quinta. Autoritza a l'Institut perquè puga modificar, desenvolupar o adaptar aquest disseny.  
  
(Inscripció: Registre de la Propietat Intel·lectual, secció ..., inscripció ..., de data ... (si l'obra està inscrita))  
  
Signatura,  
  
  
ANNEX 4  
  
... és propietari, per creació, de l'obra descrita i declara que està lliure de càrregues. Així mateix, cedeix a l'Institut Cartogràfic Valencià el dret d'explotació de l'obra descrita sota les següents condicions:  
Primera. L'explotació comprèn els drets de reproducció i comunicació pública dels dissenys presentats, perquè puguen ser mostrats en una exposició o formen part d'un catàleg o publicació (arts. 17 a 23 Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual).   
  
Segona. La cessió es fa sense limitació espacial, per a qualsevol país, pel període màxim de duració previst en l'article 15.2 del Reial Decret Legislatiu 1/1996.  
Tercer. La cessió de drets que contempla el present contracte no serà en exclusiva.  
  
(Inscripció: Registre de la Propietat Intel·lectual, secció ..., inscripció ..., de data ... (si l'obra està inscrita))  
  
Signatura,